ราคาทองคำปิดวานนี้ร่วง 4.6 ดอลล์
สัญญาทองคำตลาดนิวยอร์กปิดร่วงลงเมื่อคืนนี้ (30 ก.ค.) เนื่องจากการแข็งค่าของสกุลเงินดอลลาร์ส่งผลให้นักลงทุนลดการถือครองสัญญาทองคำ โดยดอลลาร์แข็งค่าขึ้นเนื่องจากผลิตภัณฑ์มวลรวมภายในประเทศ (GDP) ไตรมาส 2 ของสหรัฐขยายตัวแข็งแกร่งกว่าไตรมาสแรก
31 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 4.6 ดอลลาร์ หรือ 0.42% ปิดที่ระดับ 1,088.70 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 4.7 เซนต์ ปิดที่ 14.696 ดอลลาร์/ออนซ์, สัญญาพลาตินัมส่งมอบเดือนต.ค.เพิ่มขึ้น 5 ดอลลาร์ ปิดที่ 989.90 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 4.95 ดอลลาร์ ปิดที่ 620.55 ดอลลาร์/ออนซ์
สัญญาทองคำร่วงลงเนื่องจากการแข็งค่าของสกุลเงินดอลลาร์ส่งผลให้สัญญาน้ำมันทองคำซึ่งซื้อขายในรูปสกุลเงินดอลลาร์ มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ โดยดัชนีดอลลาร์ปรับตัวขึ้น 0.45% แตะที่ 97.60 เมื่อคืนนี้
ทั้งนี้ ปัจจัยที่ทำให้ดอลลาร์แข็งค่าขึ้นนั้น มาจากรายงานที่ว่า ผลิตภัณฑ์มวลรวมภายในประเทศ (GDP) ประจำไตรมาส 2 ของสหรัฐ ขยายตัว 2.3% ซึ่งแข็งแกร่งกว่าไตรมาสแรกที่ขยายตัวเพียง 0.6% เนื่องจากยอดส่งออกและการใช้จ่ายผู้บริโภคที่แข็งแกร่งขึ้น รวมทั้งการใช้จ่ายในภาครัฐที่ปรับตัวสูงขึ้นด้วย